Pellegrini, Peter, poslanec NR SR (2011-11-30):
Ďakujem veľmi pekne, pán predsedajúci. No nedá mi naozaj, aby som, aby som sa ešte raz nevyjadril, aj keď som už vo faktickej k pánovi Marcinčinovi sa dotkol na úvod. Ešte chcem povedať pánovi kolegovi Ondrejovi Matejovi, že som ho pozorne sledoval, prečítal to v poriadku, a ja sám by som tie rímske čísla mal problém čítať na prvýkrát korektne. Takže v tomto myslím, že ten pozmeňujúci návrh bol určite povedaný korektne. Ale vrátim sa naspäť k tomu, čo sa tu deje. Pán minister, vy ste mňa označili za rekordéra. Ja chcem povedať, že zdá sa, že práve v týchto chvíľach ja o to svoje prvenstvo prichádzam, pretože už len vo vašich dvoch, troch zákonoch, čo teraz sa deje, a koľko noviel nepriamych príde a bude schválených, asi predstihuje to, čo som ja dokázal vyprodukovať za pár rokov. A minimálne, keď už išlo o nejaké nepriame novely, je jasné, že je to v zmysle rokovacieho poriadku a sa tak dialo aj za našej vlády, aj tej predchádzajúcej, aj za vašej, minimálne aspoň nejaký súvis by tam mal byť k nájdeniu. Ale, žiaľ, starobné dôchodkové sporenie s minerálnymi olejmi, neviem tam nejakú spojitosť nájsť. A vrátim sa k pozmeňujúcemu návrhu, toho rozsiahleho návrhu, ktorý dal pán poslanec Marcinčin. (Zaznievanie gongu.) Naozaj, novelizovať zákon o elektronických komunikáciách a práve tú časť, ktorá zásadným spôsobom upravuje výberové konanie a prideľovanie licencií, je minimálne neštandardné. A ja budem rád, pán minister, ak sa aj vyjadríte ako navrhovateľ k tomuto pozmeňujúcemu návrhu, lebo máte na to právo, ako aj k pozmeňujúcemu návrhu pána poslanca Beblavého, pretože podľa môjho názoru idú nad rámec predkladanej novely. A verím, že takto sa vyjadríte aj vy ako predkladateľ a nebudeme o týchto pozmeňujúcich návrhoch hlasovať. Viete, neviem kde sa ponáhľa pán kolega Marcinčin, alebo kde sa ponáhľa ministerstvo dopravy, pôšt a telekomunikácií, keď na poslednú chvíľu chce takúto významnú novelu zákona o elektronických komunikáciách tu v parlamente presadiť. Opakujem, zákon platí asi tri týždne. To znamená, to pred troma týždňami ešte nevedeli, alebo predtým, kým sme ho prijímali na ostatnej schôdzi, to nevedeli, že ako chcú upraviť výberové konania a aukcie? Zaujímavé, že sa nenápadne posilňuje úloha ministerstva dopravy, kde sa v tejto novele hovorí, alebo v tomto pozmeňujúcom návrhu, že určité veci musí konzultovať úrad s ministerstvom. Už dnes je bežné, že ministerstvo konzultuje a rokuje s telekomunikačným úradom pri niektorých procesoch, ale mám pocit, že tu dochádza k miernemu obmedzeniu nezávislosti tohto úradu, ktorý má rozhodovať autonómne a nezávisle od ministerstva dopravy, pretože telekomunikačný úrad je nezávislý regulátor. A  často je nám vytýkané zo strany Európskej únie, že nie je až tak dostatočne samostatný, keďže nemá samostatnú kapitolu, ale je naviazaný na rozpočet ministerstva dopravy. Zaujímavé, že sa navrhuje presunúť možnosť udeliť aukciu k tretej osobe. To už tiež zaváňa tým, že už ministerstvo alebo úrad už aj vie komu tú aukciu, akej firme zverí. Ja na pripomenutie chcem len povedať, že pri takýchto zásadných veciach, ako sú aukcie, prideľovanie frekvencií a frekvenčného spektra, v krajinách EÚ za posledné roky vždy takúto aukciu alebo výberové konanie urobil regulátor. Náš regulátor je aj personálne zdatný, odborné zdatný, má na to kapacity a nevidím dôvod, aby sme mu v zákone vytvárali priestor, aby presúval takúto závažnú vec, ako je prideľovanie frekvencií, na tretiu osobu. Ešte raz hovorím, nik nenúti túto vládu, aby pridelila frekvencie o mesiac, o dva, o tri. Neviem, kde sa tak ponáhľa, asi chce ešte určité transakcie dokončiť do 10. marca, kedy pravdepodobne už nebude vo vláde. A myslím si, že toto je absolútne neseriózne. A, žiaľbohu, pán minister, ak hovoríte, že treba teraz prijímať zákony, lebo situácia je taká aká je, no ak chcete plniť svoje programové vyhlásenie a dosahovať ciele, ktoré ste si vytýčili, nemali ste si sami zvaliť svoju vlastnú vládu. Mohli ste ju tu teraz mať a mohli ste si tieto ciele napĺňať. Žiaľ, dnes vláda má obmedzený mandát a myslím si, že parlament už nemá právo, aby hlasoval o takýchto zásadných zmenách, ktoré sa tu predkladajú. Takže žiadam ctených kolegov, aby, aj z koalície, aj z opozície, aby nepodporili návrh pána poslanca Marcinčina, aby aj kolegovia z finančného výboru a z tých politických strán, ktoré ho odmietli vtedy, rovnako hlasovali aj teraz, pretože naozaj ide o zásadný zásah do zákona o elektronických komunikáciách, podotýkam ešte raz, cez zákon o účtovníctve, s ktorým to nemá ale vôbec, vôbec nič spoločné. Ďakujem veľmi pekne. (Potlesk.)